b"\n_START_ARTICLE_\nA-WA\n_START_SECTION_\nOr\xc3\xadgens\n_START_PARAGRAPH_\nNascudes al poblet comunal de Shaharut, una comunitat d'aproximadament 30 fam\xc3\xadlies a la des\xc3\xa8rtica vall d'Arav\xc3\xa1 al sud d'Israel, les germanes Haim s\xc3\xb3n filles de pare d'origen jueu iemenita i una mare d'origen mixt ucra\xc3\xafn\xc3\xa8s i marroqu\xc3\xad. Els seus avis paterns s\xc3\xb3n originalment de Sana'a i van ser portats a Israel durant l'Operaci\xc3\xb3 Catifa M\xc3\xa0gica. Durant la seva infantesa i adolesc\xc3\xa8ncia, les germanes Haim solien passar la majoria de les seves vacances amb els seus avis paterns, cantant piyyutim, poemes lit\xc3\xbargics tradicionals en hebreu i arameu, aix\xc3\xad com can\xc3\xa7ons tradicionals iemenites en \xc3\xa0rab que solien ser cantades per dones. Un dia, les germanes Haim van descobrir enregistrament de Habib galbi de la d\xc3\xa8cada de 1960, del cantant israeli\xc3\xa0 d'origen iemenita Shlomo Moga'av. Va ser la primera vegada que van sentir la can\xc3\xa7\xc3\xb3 en un enregistrament (l'havien apr\xc3\xa8s de manera oral a la seva fam\xc3\xadlia) i es van sorprendre d'escoltar-la cantada per un home, ja que la can\xc3\xa7\xc3\xb3 versa en primera persona sobre una dona i l'amor que l'ha abandonat.\n_START_SECTION_\nCarrera\n_START_PARAGRAPH_\nLes germanes Haim van ser descobertes per Tomer Yosef, el cantant l\xc3\xadder de de Balkan Beat Box, a qui van enviar una maqueta de Habib Galbi, una melodia tradicional iemenita cantada en el dialecte iemenita del Judeo\xc3\xa0rab. Va fer escoltar la maqueta musical a unes quantes senyores iemenites d'edat qui, despr\xc3\xa9s de sentir el seu accent, van pensar que realment eren veritables cantants de Iemen. El v\xc3\xaddeo de la can\xc3\xa7\xc3\xb3 s'ha tornat viral fins i tot en el m\xc3\xb3n musulm\xc3\xa0, i especialment a la terra dels seus avis paterns. Tamb\xc3\xa9 va ser la primera can\xc3\xa7\xc3\xb3 en \xc3\xa0rab de la hist\xc3\xb2ria en arribar al n\xc3\xbamero 1 en les cartelleres de la m\xc3\xbasica pop israeliana. El cantant Pitbull va fer-ne un remix de la can\xc3\xa7\xc3\xb3, que va ajudar a que es convert\xc3\xads en un \xc3\xa8xit a nivell mundial.\n_START_SECTION_\nInflu\xc3\xa8ncies musicals\n_START_PARAGRAPH_\nDurant la seva infantesa, les germanes Haim solien escoltar moltes classes diferents de m\xc3\xbasica, des de m\xc3\xbasica grega, m\xc3\xbasica iemenita, jazz, R&B, hip hop i reggae fins a rock progressiu, per\xc3\xb2 la seva font m\xc3\xa9s important d'inspiraci\xc3\xb3 han estat les can\xc3\xa7ons tradicionals iemenites escoltades a casa dels seus avis paterns. La seva m\xc3\xbasica segueix la mateixa tend\xc3\xa8ncia que va seguir Ofra Haza, la seva inspiraci\xc3\xb3 principal, fa d\xc3\xa8cades, barrejant en aquest cas tradicional m\xc3\xbasica folkl\xc3\xb2rica iemenita amb tonades electr\xc3\xb2niques, reggae i hip hop, el qual elles anomenen yemenite folk n'beat."